Verdagtes gesoek vir dubbele moord, verskeie rooftogteArgieffoto (Foto: imgkid.com) Die polisie in Mangaung in die Vrystaat is op soek na vier verdagtes wat na bewering ŉ polisiebeampte “koelbloedig” vermoor het, ŉ tweede man doodgeskiet het en ŉ reeks rooftogte in die Kagisanong-omgewing uitgevoer het. Kol. Thandi Mbambo, woordvoerder van die polisie, sê die verdagtes het sers. Motse Monyaki glo op 3 Februarie buite sy huis in Phahameng doodgeskiet. Die verdagtes het glo daarna in Monyaki se voertuig, ŉ blou Volkswagen Polo, gevlug met sy polisievuurwapen, ŉ televisiestel en drie selfone. “Hulle het daarna na Mafora gery waar hulle ŉ taxi-bestuurder beroof het van ŉ onbekende bedrag geld, ŉ selfoon en sy voertuig se sleutels,” sê Mbambo. “Die verdagtes het sowat ŉ uur en ŉ half later vier ander mans met pistole aangehou en hulle beveel om op die grond te gaan lê. Twee ander mans, familie van die vier wat op die grond gelê het, het daar verbygeloop en is ook deur die mans beveel om te gaan lê. Die mans het daarna glo skote in die rigting van die twee mans afgevuur voordat hulle op die grond gaan lê het waarna een van die mans in die bors geskiet is. Hy is op die toneel dood,” sê sy. Volgens Mbambo het die verdagtes voortgegaan om die mans van selfone en kontant te beroof en het daarna weer op die vlug geslaan. “Hulle het minder as ŉ driekwartier later nóg ŉ man van kontant en sy voertuigsleutels beroof. Die verdagtes het hom beskuldig van roekelose bestuur en hom toe met die vuis en ŉ vuurwapen aangerand.” Genl.maj. Tollie Afonso, provinsiale polisiekommissaris, het Maandag gesê die polisie gaan “alles in sy vermoë doen om diegene wat skuldig is vir die wreedaardige en koelbloedige moord van die polisieman en die ander onskuldige man aan die pen te laat ry”. Enigeen met meer inligting word versoek om lt.kol. Tankiso Sefuthi te bel by 071 411 7650.